Nordsjællands Politi har søndag eftermiddag afspærret et område ved Hovparken i Espergærde efter anmeldelse om skud under bryllup

Ved du noget? Tip os på 1224@eb.dk eller sms/mms på 1224 (alm. takst)

Nordsjællands Politi har søndag eftermiddag været massivt til stede på flere lokationer i Espergærde, efter at politiet tidligere på eftermiddagen fik anmeldelse om, at der blev affyret skud fra en bil i en bryllupskortege.

Det fortæller vagtchef Dan Houtved til Ekstra Bladet.

- Vi får en anmeldelse om, at en bryllupskortege er ude at køre. I forbindelse med kortegen bliver der affyret skud, siger Dan Houtved til Ekstra Bladet.

Politiet har blandt andet haft afspærret et område ved Hovparken i Espergærde. Hundeførere har også afsøgt et område.

Dan Houtved fortæller, at politiet har forsøgt at finde de biler og de personer, som har deltaget i bryllupskortegen, hvor bryllupsfesten har været afviklet et andet sted end ved Hovparken.

Foto: Ekstra Bladet

Men det er ikke lykkedes politiet at finde bilerne eller de personer, som har været med i bilerne.

Til gengæld har politiet fundet noget andet.

- I forbindelse med de affyrede skud har vi fundet et antal affyrede løsskudspatroner, siger Dan Houtved.

Politiet er altså af den opfattelse, at skuddene har været ufarlige.

På trods af den kendsgerning ville politiet alligevel gerne have haft fat i den person, som har affyret skuddene.

- Vi ville gerne have set, hvad det var for nogle våben, der har været anvendt, for de kan være omfattet af våbenloven alligevel. Men i og med at vi ikke har fundet våbnene, køretøjerne eller personerne, så har vi ikke kunnet komme videre, siger Dan Houtved.

Politiet har derfor sidst på eftermiddagen besluttet at standse politiaktionen.